เกียวโต

บทความนี้เกี่ยวกับนครในประเทศญี่ปุ่น สำหรับจังหวัดที่นครแห่งนี้ตั้งอยู่ ดูที่ จังหวัดเกียวโต สำหรับความหมายอื่น ดูที่ เคียวโตะ (แก้ความกำกวม)
| เกียวโต 京都市 เคียวโตะ |
| --- | --- |
นครใหญ่ที่รัฐกำหนด
  ซ้ายไปขวา บนลงล่าง:  โทจิ, สถานีรถไฟเกียวโต,  คิงกากูจิ, พระราชวังหลวงเกียวโต, กิงกากูจิ,  คิโยมิซูเดระ, ศาลเจ้าฟูชิมิอินาริ, ไมโกะในย่านพนโตะโจ  ปราสาทนิโจ, เทศกาลกิอง 
   ธง ตรา
ที่ตั้งของนครเกียวโต (เน้นสีม่วง) ในจังหวัดเกียวโต

เกียวโตที่ตั้งในประเทศญี่ปุ่น
พิกัด: 35°0′42″N 135°46′6″E﻿ / ﻿35.01167°N 135.76833°E﻿ / 35.01167; 135.76833
ประเทศ:  ญี่ปุ่น
ภูมิภาค: คันไซ
จังหวัด:  เกียวโต
ก่อตั้ง: ค.ศ. 794
การปกครอง
 • ประเภท: เทศบาลนคร นายกเทศมนตรี–สภา
 • องค์กร: เทศบาลนครเกียวโต สภานครเกียวโต
 • นายกเทศมนตรี: โคจิ มัตสึอิ (松井 孝治)
พื้นที่
 • นครใหญ่ที่รัฐกำหนด: 827.83 ตร.กม. (319.63 ตร.ไมล์)
ความสูงจุดสูงสุด: 971 เมตร (3,186 ฟุต)
ความสูงจุดต่ำสุด: 9 เมตร (30 ฟุต)
ประชากร (1 ตุลาคม ค.ศ. 2020)
 • นครใหญ่ที่รัฐกำหนด: 1,463,723 คน
 • อันดับ: ที่ 9 ในประเทศญี่ปุ่น
 • ความหนาแน่น: 1,800 คน/ตร.กม. (4,600 คน/ตร.ไมล์)
 • รวมปริมณฑล: 3,783,014 คน
สัญลักษณ์
 • ต้นไม้: หลิว, เมเปิล และคัตสึระ
 • ดอกไม้: คามิเลียญี่ปุ่น, กุหลาบพันปี และซาโตซากูระ
เขตเวลา: UTC+9 (เวลามาตรฐานญี่ปุ่น)
รหัสท้องถิ่น: 26100-9
ที่อยู่ศาลาว่าการ: 488 คามิฮนโนจิมาเอะโจ แยกถนนเทรามาจิ-ถนนโออิเกะ เขตนากาเงียว นครเกียวโต จังหวัดเกียวโต 604-8571
เว็บไซต์: city.kyoto.lg.jp
เกียวโต (ญี่ปุ่น: 京都; โรมาจิ: Kyōto; ทับศัพท์: เคียวโตะ; [kʲoꜜːto] ( ฟังเสียง)) หรือทางการเรียกว่า นครเกียวโต (ญี่ปุ่น: 京都市; โรมาจิ: Kyōto-shi; ทับศัพท์: เคียวโตะ-ชิ; [kʲoːtoꜜɕi] ( ฟังเสียง)) เป็นเมืองหลวงของจังหวัดเกียวโต ตั้งอยู่ในภูมิภาคคันไซซึ่งอยู่บนเกาะฮนชู เกาะที่ใหญ่ที่สุดของประเทศญี่ปุ่น ณ ค.ศ. 2020 นครเกียวโตมีจำนวนประชากร 1.46 ล้านคน จัดว่าเป็นเมืองที่มีประชากรมากเป็นอันดับ 9 ของประเทศ ประชากรมากกว่าครึ่งหนึ่ง (ร้อยละ 56.8) ของจังหวัดเกียวโตอาศัยอยู่ในนครเกียวโต นครเกียวโตเป็นศูนย์กลางทางวัฒนธรรมของเขตมหานครเกียวโต ซึ่งเป็นเขตมหานครที่มีประชากรประมาณ 3.8 ล้านคนจากการสำรวจสำมะโนประชากร นอกจากนี้ นครเกียวโตยังเป็นส่วนหนึ่งของเขตมหานครเคฮันชิงร่วมกับนครโอซากะและนครโคเบะ
เกียวโตเป็นเมืองที่เก่าแก่ที่สุดแห่งหนึ่งในญี่ปุ่น เดิมมีชื่อว่าเฮอังเกียว โดยจักรพรรดิคัมมุทรงเลือกเมืองนี้ให้เป็นที่ประทับแห่งใหม่ของราชสำนักญี่ปุ่นเมื่อ ค.ศ. 794 เฮอังเกียวถูกจัดวางตามหลักฮวงจุ้ยของจีนโบราณตามแบบจำลองของเมืองหลวงจีนโบราณอย่างฉางอานและลั่วหยาง จักรพรรดิญี่ปุ่นประทับอยู่ที่เกียวโตเป็นเวลา 11 ศตวรรษจนถึง ค.ศ. 1869 เกียวโตเป็นสถานที่เกิดเหตุการณ์ที่เป็นกุญแจสำคัญของยุคมูโรมาจิ ยุคเซ็งโงกุ และสงครามโบชิงหลายครั้งด้วยกัน เช่น สงครามโอนิง เหตุการณ์ที่ฮนโนจิ เหตุการณ์ที่ประตูคิมมง และยุทธการโทบะ–ฟูชิมิ เมืองหลวงถูกย้ายจากเกียวโตไปยังโตเกียวหลังการปฏิรูปเมจิ เกียวโตเริ่มมีการปกครองในรูปแบบเทศบาลนครเมื่อ ค.ศ. 1889 เมืองนี้รอดพ้นจากการทำลายล้างครั้งใหญ่ในช่วงสงครามโลกครั้งที่สอง และด้วยเหตุนี้ มรดกทางวัฒนธรรมที่มีอยู่ก่อนสงครามส่วนใหญ่จึงได้รับการอนุรักษ์ไว้
เกียวโตถือเป็นเมืองหลวงทางวัฒนธรรมของญี่ปุ่นและเป็นจุดหมายปลายทางหลักด้านการท่องเที่ยว สำนักงานใหญ่ของหน่วยงานด้านวัฒนธรรมของรัฐบาลญี่ปุ่นตั้งอยู่ในเมืองนี้ เกียวโตเป็นที่ตั้งของวัดพุทธ ศาลเจ้าชินโต พระราชวัง และอุทยานจำนวนมาก ซึ่งบางแห่งได้รับการขึ้นทะเบียนเป็นแหล่งมรดกโลกโดยยูเนสโก สถานที่สำคัญ ได้แก่ พระราชวังหลวงเกียวโต คิโยมิซูเดระ คิงกากูจิ กิงกากูจิ และเกียวโตทาวเวอร์ บริษัทวิดีโอเกมที่มีชื่อเสียงระดับโลกอย่างนินเท็นโดก็มีสำนักงานใหญ่ตั้งอยู่ในเกียวโต นอกจากนี้ เกียวโตยังเป็นศูนย์กลางการศึกษาระดับสูงของประเทศอีกด้วย โดยมีสถาบันต่าง ๆ เช่น มหาวิทยาลัยเกียวโต ซึ่งเป็นมหาวิทยาลัยที่เก่าแก่เป็นอันดับสองของญี่ปุ่น